— Мы адчуваем неверагодны плён ад гэтай акцыі. І ў першую чаргу мяркуем па тым, як жыва дзеці рэагуюць на тое, што адбываецца на сцэне і побач з ёй, калі разгортваецца адмысловая выстаўка. Для іх гэта сапраўды цікава! Па заканчэнні імпрэзы нават утварылася чарга, прычым як хлопчыкаў, так і дзяўчат, каб прымераць на сябе даспехі. Дзеці з вялікай ахвотай імкнуліся патрымаць меч, дзіду, іншыя сярэднявечныя прылады, абступалі дудара і яго інструменты. Як вучні, так і настаўнікі казалі, што такога ў іх яшчэ не было. І запрашалі прыязджаць яшчэ, прывозячы да іх беларускую культуру ў такім жывым фармаце. Безумоўна, па меры магчымасці мы будзем імкнуцца гэта рабіць. Найпершая ж нашая задача — даехаць туды, дзе мы яшчэ не былі. Мы правялі імпрэзы ў дзвюх навучальных установах, а ў краіне яшчэ чатыры такія спецыялізаваныя школы і адзінаццаць дзіцячых садкоў для дзяцей з парушэннямі зроку. І цяпер мы збіраем неабходныя рэсурсы, плануем наведаць усе такія спецыялізаваныя ўстановы. Будзем вельмі рады, калі да нас далучацца тыя, хто, як і мы, бачыць сэнс у такога рода асветніцкай дзейнасці. Мы і самі будзем працягваць пошукі такіх людзей, праводзіць сустрэчы з людзьмі з бізнесу, знаходзячы сярод іх аднадумцаў, разам з якімі зможам працягнуць дадзеную дабрачынную акцыю з адукацыйнай місіяй.